| Limoges |
| --- |
| Brua Saint-Étienne over Vienne i Limoges Brua Saint-Étienne over Vienne i Limoges |
| Styresmakter |
| Land  Region  Departement | Frankrike  Nouvelle-Aquitaine Haute-Vienne |
| Grunnlagd | 10 fvt. |
| Geografi |
| Flatevidd - By |  77,45 km² |
| Innbyggjarar  - By (1999)   - folketettleik - Storbyområde | 133 968   1 730/km² 247 944 |
| Koordinatar | 45°49′09″N 01°15′05″E﻿Koordinatar: 45°49′09″N 01°15′05″E﻿ |
| Høgd over havet | 294 m |
| Tidssone | CET (UTC+1) |
| Diverse anna |
| **Heimeside:** Nettsida til byrådet |
| Plassering |
| Plassering av Limoges |

**Limoges** (*Lemòtges / Limòtges* på oksitansk) er ein by i Frankrike med eit folketal på 130 000. Storbyområdet har 247 944 innbyggjarar. Limoges er *prefecture* (hovudstad) i departementet Haute-Vienne, og den administrative hovudstaden i tidlegare regionen Limousin.

Ruinar av krypten med grava til Sankt Martial, den første biskopen i Limoges (på 200-talet), vart avdekt under arkeologiske utgravingar i 1960-åra i samband med bygging av eit underjordisk parkeringshus. Eit kloster, Abbaye Saint-Martial de Limoges, vart skipa her i 848 med utgangspunkt i ein heilagdom som allereie var etablert; klosteret vart oppløyst i 1791. Kyrkja med grava var ein av dei heilagdomane pilegrimane vitja langs denne av fleire pilegrimsruter til Sankt Jakobs grav i Catedral de Santiago de Compostela (*Saint-Jacques-de-Compostelle* på fransk) i Nordvest-Spania.
Limoges er verdskjend for den glasserte emaljen frå mellomalderen (Limogesemalje) på kopar, for porselen frå 1800-talet (Limoges-porselen) og for eiketønnene (Limousin-eik), som vert nytta i produksjonen av konjakk.

Historie
--------

Byen vart grunnlagd av romarane som *Augustortium* rundt år 10 fvt. men galliske stammer skal ha vore busett i området før den tid. Romarane bygde mellom anna eit amfiteater i byen, i tillegg til forum, bad og heilagdomar. 

På 200-talet reiste dei fleste innbyggjarane frå byen, sidan germanarane invaderte området. Folkesetnaden flytta i staden til område som var lettare å forsvare. På 900-talet vart det oppretta eit kloster i byen, som etter kvart fekk eit stort bibliotek. Dette førte til at Limoges på 1000-talet vart eit blømande kunstnerisk senter, og det vart mellom anna oppretta ein viktig musikkskule. Den mest vidkjende eleven ved skulen var trubadur Bertran de Born på 1200-talet. 

I 1370 vart Limoges okkupert av Edward, den svarte prinsen, arving til den engelske trona, som massakrerte 3 000 menneske. 

Under den franske revolusjonen vart mange religiøse bygningar, som ein såg på som symbol på det gamle regimet, øydelagd, mellom anna klosteret frå 900-talet. Nokre år seinare utvikla porselensindustrien seg i byen, fordi ein fann kaolinitt i området. Dei fleste innbyggjarane vart på ein eller annan måte involvert i denne industrien, t.d. tømmerhoggarar som gav tømmer til koking av porselenen.

Bakgrunnsstoff
--------------

 Wikimedia Commons har multimedia som gjeld: **Limoges**

* Adrien Dubouché Museum - kermaikk, glassvare og porselen frå Limoges
* Limoges universitet
* Historie og geografi

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* BNF
* BNF (data)
* NKC
* GeoNames
* MusicBrainz (area)

 |